# Výzva na podávanie žiadostí o poskytnutie Štipendia Martina Filka 2018/2019

## Cieľ Štipendia Martina Filka

Cieľom Štipendia Martina Filka je v záujme skvalitnenia tvorby verejných politík umožniť štátnej správe získať pre prácu absolventov popredných zahraničných vysokých škôl.

V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na študijné pomôcky a cestovné poistenie) počas maximálne dvoch akademických rokov, za čo sa podporený žiadateľ zaviaže odpracovať tri roky v štátnej správe.

## Oprávnení žiadatelia

Oprávnenými žiadateľmi sú občania SR, ktorí sa uchádzajú o štúdium (v prípade ich vybratia im nárok na štipendium vzniká až po zápise na štúdium), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa dennou formou štúdia v podporovaných študijných oblastiach. V rámci výzvy je možné podať len jednu žiadosť.

Vysoké školy, na ktoré sú študenti prijatí alebo na ktorých už študujú, sa musia umiestniť do 200. miesta vrátane v rebríčku hodnotenia univerzít Shanghai Academic Ranking of World Universities 2017 <http://www.shanghairanking.com/ARWU2017.html> alebo do 200. miesta vrátane v rebríčku RePEc <https://ideas.repec.org/top/top.econdept.html>.

## Termín podania žiadosti

Žiadosť spolu s prílohami v listinnej forme je potrebné zaslať najneskôr do 26. apríla 2018 (štvrtok). Vyplnenú žiadosť je potrebné zaslať aj prostredníctvom e-mailu spolu s naskenovanými prílohami na e-mailovú adresu odbor.vsv@minedu.sk. Maximálna veľkosť žiadosti spolu s prílohami je 7 MB. Na žiadosti, ktoré budú e-mailom doručené po 26. apríli 2018 sa nebude prihliadať. Pri listinnej forme žiadosti bude rozhodujúca pečiatka pošty na odoslanie resp. pečiatka ministerstva. Pri žiadostiach zaslaných e-mailom je rozhodujúci čas doručenia. Na obálke je potrebné uviesť označenie „Štipendium Martina Filka“.

Poštová adresa: Podateľňa - úradné hodiny

Ministerstvo školstva, vedy, výskumu a športu SR Pondelok a piatok: 8.00 - 14.00 hod.

Stromová 1 Utorok až štvrtok: 8.00 – 15.00 hod.

813 30 Bratislava Obedná prestávka: 12.00 - 12.30 hod.

## Podporované študijné oblasti a ponúkané pozície

Tým, že cieľom Štipendia Martina Filka je posilňovanie analytických kapacít štátnej správy, uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2018 sa uskutočňuje výber na 18 možných pozícií. Záujem o získanie štipendistu vyjadrili:

* Ministerstvo financií SR – Inštitút finančnej politiky, Útvar hodnoty za peniaze,
* Ministerstvo hospodárstva SR – Centrum pre hospodárske otázky,
* Ministerstvo pôdohospodárstva a rozvoja vidieka SR – Inštitút pôdohospodárskej politiky,
* Ministerstvo práce, sociálnych vecí a rodiny SR – Inštitút sociálnej politiky, sekcia sociálneho poistenia a dôchodkového sporenia,
* Ministerstvo školstva, vedy, výskumu a športu SR,
* Ministerstvo zdravotníctva SR – Inštitút zdravotnej politiky,
* Ministerstvo životného prostredia SR – odbor odpadového hospodárstva,
* Úrad vlády SR –Inštitút pre stratégie a analýzy, sekretariát splnomocnenca vlády SR pre podporu najmenej rozvinutých okresov, sekcia ekonomiky a technickej správy.

Špecifikácia pozícií, tak ako ich predložilo príslušné ministerstvo/Úrad vlády SR, je v prílohe č. 1.

## Výberový proces

Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu kritérií s výzvou a administratívna kontrola žiadostí.

V prípade doručenia chybnej alebo neúplnej žiadosti bude žiadateľ e-mailom vyzvaný na opravu alebo doplnenie žiadosti, a to v lehote troch pracovných dní od doručenia výzvy. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.

### Prvé kolo

Žiadosti, ktoré splnia formálne požiadavky, budú posúdené dvomi externými hodnotiteľmi, na základe nasledujúcich kritérií:

* umiestnenie študijnej oblasti v rebríčku Times Higher Education,
* celkové študijné náklady,
* ovládanie spracovania dát, analytického a koncepčného myslenia,
* životopis a motivačný list.

Do druhého kola postúpi 9 žiadateľov, ktorí získajú v prvom kole najvyšší počet bodov.

### Druhé kolo

O konečnom pridelení grantu rozhodne výberová komisia na základe osobného pohovoru, ktorý je plánovaný na 31. mája 2018 (štvrtok). Pozvánka na pohovor bude vybraným žiadateľom zaslaná e-mailom najneskôr tri pracovné dni pred jeho konaním. Pohovor sa uskutoční v Bratislave, presné miesto a čas budú oznámené v pozvánke.

Výberová komisia bude zložená zo zástupcov ministerstiev a Úradu vlády SR, ktoré budúce pracovné pozície ponúkajú. Predsedom komisie bude zástupca Ministerstva školstva, vedy, výskumu a športu SR.

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva či Úradu vlády SR, ktoré zastupuje.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.

## Trvanie podpory a výška štipendia

Štipendium môže podporiť najviac štyri semestre/šesť trimestrov štúdia, a to aj v prípade, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podpornej doby hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na podporu študentov hlásiacich sa o štipendium na akademický rok 2018/19 je spolu 173 000 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na študijné pomôcky a cestovné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom uhrádzaných vysokej škole. Na základe podkladov od žiadateľa tieto platby uhradí Ministerstvo školstva, vedy, výskumu a športu SR priamo na účet vysokej školy. V prípade, že žiadateľ už školné na akademický rok 2018/2019 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia ([www.stipendia.sk](http://www.stipendia.sk)). Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roku v závislosti od ich skutočných výdavkov. Hodnota štipendia na cestovné náklady pre študentov študujúcich na vysokých školách v Európe sa stanovuje na max. 300,-eur/rok, pre študentov študujúcich na vysokých školách mimo Európy na max. 1500,-eur/rok.

Štipendium na študijné pomôcky sa poskytuje vo výške 200 eur ročne.

Štipendium sa poskytuje aj na náklady na cestovné poistenie počas trvania štúdia v obvyklej výške.

## Žiadosť a povinné prílohy

Žiadosť sa predkladá na formulári, ktorý je súčasťou tejto výzvy.

Povinnou súčasťou listinnej aj e-mailovej žiadosti sú nasledujúce prílohy:

1. kópia potvrdenia o uchádzaní sa, prijatí alebo štúdiu na vybranej zahraničnej vysokej škole,
2. kópia potvrdenia o výške školného vydaného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe a ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópiu diplomu preukazujúceho doteraz najvyššie dosiahnuté vzdelanie a ďalších relevantných dokladov o vzdelaní (jazykové certifikáty a pod.),
6. súhlas so spracúvaním osobných údajov.

K dokumentom, ktoré nie sú vyhotovené v štátnom, resp. v anglickom jazyku, je potrebné priložiť aj ich preklad do štátneho jazyka.

## Zverejnenie výsledkov

Oznámenie celkových výsledkov výberového procesu sa predpokladá do jedného týždňa od zasadnutia výberovej komisie.

Výsledky spolu s dosiahnutým počtom bodov budú uchádzačom oznámené písomne. Uchádzačom, ktorým bude oznámené udelenie štipendia, bude spolu s oznámením zaslaný aj návrh zmluvy o udelení štipendia a spolupráci (ďalej len „zmluva“).

Zoznam všetkých uchádzačov spolu s dosiahnutým počtom bodov a pracovnou históriou v štátnej správe bude zverejnený na webovej stránke Ministerstva školstva, vedy, výskumu a športu SR, [www.minedu.sk](http://www.minedu.sk).

## Práva a povinnosti podporených štipendistov

S vybranými uchádzačmi o štipendium bude uzatvorená zmluva. Zmluva bude obsahovať záväzok Ministerstva školstva, vedy, výskumu a športu SR uhradiť náklady štúdia a záväzok príslušného ministerstva, ktoré o vybraného uchádzača prejavilo záujem, poskytnúť štipendistovi po ukončení štúdia štátnozamestnanecké pracovné miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutej pracovnej pozícii v štátnej správe.

Po uzatvorení zmluvy Ministerstvo školstva, vedy, výskumu a športu SR uhradí školné a poplatky spojené so štúdiom na akademický rok 2018/2019 a začne poskytovať štipendistovi štipendium na jednotlivé štvrťroky štúdia.

V prípade, že v čase predpokladaného nástupu štipendistu do práce na príslušné ministerstvo/Úrad vlády SR vznikne komplikácia, pre ktorú ho nebude možné zamestnať, bude sa hľadať možnosť jeho umiestnenia na inom ministerstve/ústrednom orgáne štátnej správy alebo ostatnom ústrednom orgáne štátnej správy. Štipendista sa v zmluve zaviaže akceptovať aj ponúknutú alternatívu.

Ak príslušné ministerstvo/Úrad vlády SR nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ministerstvá alebo ostatné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky, alebo vrátiť finančné prostriedky v sume poskytnutého štipendia.

V prípade, že štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mal poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sa bude úročiť vo výške úrokovej sadzby, ktorou poskytuje študentom pôžičky Fond na podporu vzdelávania. Lehota splatnosti bude určená v zmluve.

Štipendium poskytnuté v rámci Štipendia Martina Filka má povahu pôžičky, ktorá za stanovených podmienok

1. je bezúročná a
2. má odloženú splatnosť.

Za každý mesiac, ktorý štipendista po skončení štúdia odpracuje v štátnej správe (na dohodnutej pozícii), mu bude odpustená 1/36 istiny.

Povinnosťou štipendistu bude tiež poskytovanie správ o priebehu jeho štúdia v pravidelných 6-mesačných intervaloch.

Inštitúcia môže vyžadovať od štipendistu účasť na letnej stáži. Takáto podmienka ako aj rozsah stáže budú upravené v zmluve.

## Ďalšie informácie

V prípade akýchkoľvek ďalších otázok kontaktujte odbor vysokoškolského vzdelávania na e-mailovej adrese odbor.vsv@minedu.sk.

Príloha č. 1 - Špecifikácia ponúkaných pozícií

* **Ministerstvo financií SR – Inštitút finančnej politiky (3 pozície):**

Inštitút finančnej politiky (IFP) je analytickým útvarom Ministerstva financií SR. Našim poslaním je poskytovať kvalitné a spoľahlivé makroekonomické, daňové a fiškálne analýzy a prognózy, a analýzy a prognózy verejných výdavkov a finančných trhov, pre slovenskú vládu a verejnosť. Zúčastňuje sa aj na tvorbe politík ministerstva financií.

IFP tvoria tri odbory. Odbor makroekonomických analýz a prognóz (IFP1) predpovedá a analyzuje vývoj slovenskej ekonomiky, napríklad rast HDP, infláciu či nezamestnanosť. Zaoberá sa riadením štátneho dlhu, analýzou bankového sektora a ostatnými inštitúciami finančného trhu. Odbor daňových príjmov a fiškálnych analýz (IFP2) predpovedá a analyzuje príjmy verejných rozpočtov (najmä dane a odvody), zaoberá sa fiškálnou politikou, verejnými financiami a ich dlhodobou udržateľnosťou. Odbor štrukturálnych a výdavkových politík (IFP3) sa venuje štrukturálnym politikám (školstvu, trhu práce, zdravotníctvu a hospodárstvu) z pohľadu verejných financií. Hodnotí a kvantifikuje pripravované a už existujúce politiky a pripravuje krátkodobú a dlhodobú projekciu verejných výdavkov.

Staň sa súčasťou kreatívneho tímu, ktorého prácu si všímajú nielen médiá, ale sa aj pretavuje do nových politík a ovplyvňuje tak dianie v tejto krajine.

**Názov pozície: daňový analytik/analytička**

Pomôž svojím zanietením odhaľovať daňové medzery a presnejšie odhadovať daňové príjmy.

Náplň práce:

* analýza daní v oblasti,
* prognóza daní,
* hodnotenie vývoja daní,
* kvantifikácia legislatívnych zmien,
* analýzy distribučných vplyvov,
* analytická práca na odhaľovaní daňových medzier,
* analýza daňových priznaní.

**Názov pozície: makroekonomický analytik/analytička**

Podieľaj sa na oficiálnych prognózach ekonomiky a svojimi analýzami prispej k lepšiemu chápaniu makroekonomického vývoja.

Náplň práce:

* analýza makroekonomického diania v oblasti,
* prognóza makroekonomických indikátorov,
* hodnotenie makroekonomického vývoja,
* hodnotenie vplyvu fiškálnej politiky na ekonomiku,
* hodnotenie citlivostných scenárov vývoja ekonomiky,
* hodnotenie štrukturálnej miery nezamestnanosti,
* analýza finančných trhov a financovania verejného dlhu,
* analýza bankového sektora a ostatných finančných inštitúcií.

**Názov pozície: analytik/analytička štrukturálnych politík**

Pomôž zlepšiť slovenské školstvo či zdravotníctvo.

Náplň práce:

* tvorba analýz a odporúčaní v štrukturálnych politikách z pohľadu verejných financií (trh práce, zdravotníctvo, školstvo, hospodárstvo)
* hodnotenie a kvantifikácia pripravovaných a už existujúcich politík (napr. vplyv minimálnej mzdy, dotácie baníkom, model hodnotenia investičnej pomoci, reforma penzijného systému)
* príprava krátkodobej a dlhodobej projekcie verejných výdavkov
* tvorba strategických materiálov (Národný program reforiem, Program stability)
* spolupráca so zahraničnými inštitúciami (OECD, MMF, EK)
* neustále učenie sa vrátane poskytnutia tréningu na zahraničných univerzitách.
* **Ministerstvo financií SR – Útvar hodnoty za peniaze (1 pozícia):**

Staňte sa súčasťou tímu, ktorého práca zreformuje pravidlá, nastaví procesy a posilní inštitúcie vedúce k prijímaniu dobrých rozhodnutí vo verejnom záujme a zlepší tak výsledky slovenského verejného sektora.

Útvar hodnoty za peniaze (ÚHP) zastrešuje aktivity Ministerstva financií SR, ktoré podporujú prijímanie dobrých rozhodnutí vo verejnom záujme a zlepšujú tak výsledky slovenského verejného sektora. Ide najmä o reformu pravidiel, nastavenie procesov a posilnenie inštitúcií. Vašou úlohou bude zlepšiť výsledky slovenského verejného sektora, a to prostredníctvom revízie verejných výdavkov a analýzami na rôzne témy verejného záujmu. Prácu tvorí spektrum činností od zberu a analýzy dát, cez tvorbu opatrení identifikovaných problémov, vrátane prezentácie výsledkov medzirezortným partnerom, či (odbornej) verejnosti.

Tento cieľ napĺňame prostredníctvom:

* pravidelného hodnotenia verejných výdavkov naviazaného na tvorbu rozpočtu,
* hodnotenia verejných politík, regulácií a investícií,
* budovania analytických nástrojov,
* podpory vzniku analytických jednotiek v štátnej správe.

**Názov pozície: analytik/analytička Hodnoty za peniaze**

Náplňou práce je analýza vládnych politík z pohľadu investícií, prevádzky, výdavkových programov a regulácie, a to pomocou analýzy nákladov a prínosov, či výsledkových analýz. Medzi ďalšie úlohy patrí navrhovanie optimalizácie verejných výdavkov a návrhy na zlepšenie samotných návrhov rozpočtov.

Výsledkom práce analytika/analytičky ÚHP sú interné podklady, prezentácie, analýzy, či iné analytické správy pre vedenie Ministerstva financií SR. Tieto výstupy slúžia ako podklady v procese revízie verejných výdavkov a prispievajú k hodnoteniam, či sú peniaze daňovníkov skutočne vynaložené najlepšie ako je možné. Analytik/analytička ÚHP tiež spolupracuje s medzinárodnými inštitúciami ako OECD, EK alebo MMF. Konečným cieľom práce je vyššia kvalita verejných politík a tvorba rozhodnutí na základe faktov a dát.

**Požiadavky na kandidáta/kandidátku:**

* vysokoškolské vzdelanie ekonomického, matematického zamerania, verejnej politiky, alebo príbuzných odborov,
* záujem o verejné politiky a prácu s dátami,
* výstižné a zrozumiteľné písanie doplnené vhodnou prezentáciou dát,
* schopnosť rýchlo sa zorientovať v novej problematike,
* znalosť databáz a štatistických programov ako STATA, MATLAB, R alebo E-views výhodou,
* zodpovednosť, aktívny prístup k riešeniu úloh,
* plynulá komunikácia v angličtine.

Útvar hodnoty za peniaze podporuje rovnosť príležitostí na pracovisku bez ohľadu na pohlavie, rasu, vek či vyznanie.

* **Ministerstvo hospodárstva SR – Centrum pre hospodárske otázky (1 pozícia)**

Analytický útvar Centrum pre hospodárske otázky vznikol k 1. 6. 2016. Útvar sa člení na dve samostatné jednotky: analytická jednotka, ako prierezový útvar so zameraním na analytickú činnosť, a jednotka pre posudzovanie vybraných vplyvov regulácií.

Analytická jednotka poskytuje pre ministerstvo hĺbkové a komplexné analýzy v oblastiach rezortu ministerstva. Centrum pre hospodárske otázky sa podieľa na tvorbe strategických a koncepčných materiálov ministerstva a prostredníctvom vypracovávania analýz súčasných národných, ako aj medzinárodných tém poskytuje kvalitné podklady pre tvorbu rozhodnutí.

**Názov pozície: analytik/analytička**

**Náplň práce:**

* analýza diania v oblastiach rezortu, príprava analytických štúdií a výstupov v súčasných témach a otázkach,
* sledovanie ukazovateľov a vyhodnocovanie indikátorov súvisiacich s vecnou oblasťou rezortu,
* návrh odporúčaní a opatrení pre napĺňanie stanovených cieľov rezortu,
* príprava interných podkladov, prezentácií a podkladových analýz pre vedenie a útvary rezortu,
* príprava strategických a koncepčných dokumentov v rámci rezortu a spolupráca s inými útvarmi,
* analýzy a hodnotenia realizovaných politík,
* zhromažďovanie a vyhodnocovanie relevantných dát, spracovávanie databáz,
* vypracovávanie prognóz.

**Požiadavky na kandidáta/kandidátku:**

* ukončené VŠ vzdelanie (najmä v oblasti energetika, ekonómia, medzinárodné podnikanie, obchod a podnikanie),
* analytické a koncepčné myslenie,
* ovládanie MS Office,
* znalosti z ekonometrie, príp. štatisticko-matematických metód,
* znalosti s prácou s dátami, schopnosť vytvárať súhrnné a komplexné podklady,
* koncepčný a systematický prístup,
* všeobecný ekonomický prehľad, najmä v oblastiach v gescii rezortu hospodárstva (energetika, výskum a inovácie, obehové hospodárstvo, investície, podnikateľské prostredie) na národnej aj medzinárodnej úrovni,
* ovládanie štatisticko-matematického softvéru (Eviews/Matlab/STATA),
* ovládanie anglického jazyka.
* **Ministerstvo pôdohospodárstva a rozvoja vidieka SR – Inštitút pôdohospodárskej politiky (2 pozície):**

Funkcia: generálny štátny radca

**Náplň práce:**

* zber a analýza údajov v pôdohospodárstve, potravinárstve a v rozvoji vidieka,
* kvantitatívna/kvalitatívna analýza dopadov politík,
* kvantitatívna/kvalitatívna analýza vývoja trhov,
* kvantitatívne/kvalitatívne hodnotenie efektívnosti pôdohospodárskych politík, politík rozvoja vidieka a organizácií v rezorte pôdohospodárstva,
* tvorba benchmarkov a porovnaní so zahraničím,
* identifikácia merateľných kritérií, problémov a možných riešení,
* komunikácia a spolupráca s partnermi,
* príprava analýz, podkladov pre Ministerstvo pôdohospodárstva a rozvoja vidieka SR, štúdií pre odbornú a laickú verejnosť.

**Odborné požiadavky:**

* VŠ vzdelanie druhého, resp. tretieho stupňa so zameraním na ekonómiu, kvantitatívne metódy alebo príbuzné kvantitatívne odbory;
* záujem o verejné politiky a aktuálne témy rezortu pôdohospodárstva a chuť sa ďalej vzdelávať;
* výstižný a zrozumiteľný písomný prejav a vynikajúca schopnosť analyzovať údaje a prezentovať výsledky;
* znalosť ekonometrie, práce s databázami a štatistických programov ako napríklad STATA, MATLAB, R alebo EViews výraznou výhodou;
* pokročilá znalosť MS Office;
* zodpovednosť, aktívny prístup k riešeniu úloh;
* anglický jazyk na veľmi dobrej úrovni;
* vedieť pracovať samostatne aj v spolupráci s kolegami.
* **Ministerstvo práce, sociálnych vecí a rodiny SR – Inštitút sociálnej politiky** **(2 pozície):**

Inštitút sociálnej politiky (ISP) vznikol ako hlavný analytický útvar Ministerstva práce, sociálnych vecí a rodiny v roku 2017. Naším poslaním je zlepšovať verejné politiky a stratégie týkajúce sa práce, sociálnych vecí a rodiny prostredníctvom analytických nástrojov, dát a dôkazov. Tím ISP analyzuje vplyvy zákonov a strategických materiálov, hodnotí efektivitu výdavkov v rámci rezortu a formuluje odporúčania pre oblasť sociálneho systému a trhu práce. Spolupracujeme s IFP, ÚHP a ďalšími analytikmi vo verejnom sektore a v akademických inštitúciách.

Automatizácia, demografická kríza, nerovnosti, dlhodobá nezamestnanosť, sociálne služby, chudoba a sociálne vylúčenie: u nás sa môžete venovať veľkým témam a ovplyvniť verejné politiky s priamym dopadom na život obyvateľov Slovenska.

**Analytik/analytička verejných politík**

Hlavný štátny radca

Požiadavky na kandidáta/kandidátku:

* VŠ vzdelanie spoločenskovedného alebo matematického zamerania,
* záujem o verejné politiky a aktuálne témy rezortu;
* výstižné a zrozumiteľné písanie doplnené vhodnou prezentáciou dát;
* znalosť databáz a štatistických programov ako STATA, MATLAB, R alebo EViews výhodou;
* zodpovednosť, aktívny prístup k riešeniu úloh;
* angličtina na komunikačnej úrovni.

**Náplň práce:**

* kvantitatívna a kvalitatívna analýza programov, opatrení a politík;
* tvorba benchmarkov a porovnaní so zahraničím;
* identifikácia problémov a možných riešení;
* komunikácia a spolupráca s partnermi;
* tvorba podkladov, stanovísk a prezentácií.
* **Ministerstvo práce, sociálnych vecí a rodiny SR – sekcia sociálneho poistenia a dôchodkového sporenia** **(1 pozícia):**

Na odbore analýz zodpovedáme najmä za analytickú činnosť súvisiacu s tvorbou politík v oblasti sociálneho poistenia a všetkých pilierov dôchodkového systému. Pripravujeme analýzy kvantitatívneho aj kvalitatívneho charakteru. Modelujeme vývoj relevantných premenných pri rôznych scenároch legislatívneho nastavenia, demografického a makroekonomického vývoja. Spolupracujeme aj s kolegami – analytikmi z iných rezortov, či inštitúcií (napr. Inštitút finančnej politiky MF SR, NBS, Kancelária Rady pre rozpočtovú zodpovednosť, Sociálna poisťovňa), ale aj s partnermi z komerčného prostredia (najmä DSS, DDS a poisťovne) a na medzinárodnom poli najmä s inštitúciami EÚ a s OECD.

**Kvalifikačné predpoklady**

Vzdelanie: vysokoškolské vzdelanie 2. a 3. stupňa

Odbor: matematika/štatistika/ekonómia/finančný manažment a pod.

Prax: vhodné pre absolventa, prípadná prax na analytickej pozícii vítaná.

Odborné znalosti a zručnosti

Jazykové znalosti: znalosť AJ minimálne na komunikačnej úrovni. Znalosť ďalšieho jazyka (najmä NJ / FJ) výhodou.

IT znalosti: MS Office (Word, Excel, Outlook, PowerPoint), znalosť štatistických / databázových / ekonometrických SW ako MATLAB, STATA, MS Access a pod. výhodou

**Osobnostné predpoklady**

* analytické myslenie a zručnosti, schopnosť myslieť koncepčne a strategicky
* konštruktívne myslenie
* záujem venovať sa problematike dôchodkového systému, sociálneho poistenia a daňového a odvodového systému SR
* schopnosť pracovať s komplexnými štúdiami (vrátane cudzojazyčných)
* svedomitosť, precíznosť a spoľahlivosť
* komunikačné zručnosti – slovom aj písmom
* schopnosť tímovej aj samostatnej práce
* schopnosť a vôľa sa učiť a ďalej vzdelávať
* záujem o veci verejné a snaha osobne prispieť ku kvalitnejšej správe štátu.
* **Ministerstvo školstva, vedy, výskumu a športu SR (1 pozícia):**

Inštitút vzdelávacej politiky (IVP) je analytickou jednotkou Ministerstva školstva, vedy, výskumu a športu SR. Dlhodobým cieľom IVP je formovať tvorbu vzdelávacej politiky ministerstva na základe prenosu najlepších zahraničných skúseností, ale aj unikátnych riešení založených na analýze dostupných domácich a medzinárodných dát. Tento cieľ sa snažíme napĺňať spoluprácou pri tvorbe legislatívnych a strategických materiálov ministerstva, ale tiež iniciovaním a formovaním odbornej debaty vo vlastných vytýčených oblastiach. Napriek tomu, že bol IVP začiatkom roka 2018 dočasne zlúčený s iným odborom ministerstva, existuje predpoklad, že od druhého kvartálu roka 2018 bude znova fungovať samostatne pod vedením nového šéfanalytika rezortu školstva, posilnený o ďalšie analytické kapacity.

Staň sa súčasťou mladého a dynamického kolektívu, ktorý má ambíciu dlhodobo ovplyvňovať podobu vzdelávania na Slovensku.

**Názov pozície: analytik vzdelávacích politík**

**Náplň práce:**

* spolupráca pri tvorbe legislatívnych, strategických a koncepčných materiálov ministerstva, vypracovávanie analýz a prognóz,
* hodnotenie efektívnosti výdavkov, hľadanie zdrojov neefektívnosti a návrh riešení na ich odstránenie, skúmanie vplyvu dopadov legislatívnych zmien (RIA),
* spracovanie a analýza relevantných dát z národných a medzinárodných databáz,
* prenos najlepších skúseností zo zahraničia do materiálov a politík ministerstva.

**Požiadavky na uchádzača:**

* absolvent so zameraním na oblasti vzdelávacej politiky, pedagogiky, ekonómie, štatistiky, matematiky, alebo verejnej správy,
* základná znalosť a záujem o súčasné témy a trendy v oblasti vzdelávania,
* analytické myslenie, dobrý písomný prejav, komunikatívnosť, zmysel pre spoluprácu,
* samostatnosť, precíznosť a schopnosť nachádzať riešenia,
* aktívna znalosť anglického jazyka slovom aj písmom, ďalší cudzí jazyk výhodou,
* skúsenosti s analýzou a spracovaním dát pomocou niektorého zo štatistických programov výhodou (R, STATA, SAS, SPSS, SQL),
* skúsenosť s výskumom, analýzou a prácou s dátami v oblasti vzdelávania výhodou.
* **Ministerstvo zdravotníctva SR – Inštitút zdravotnej politiky (1 pozícia):**

**Funkcia:** hlavný radca

**Náplň práce:**

* vypracovávanie stanovísk a analytických návrhov priorít v oblasti rozvoja zdravotníctva v spolupráci s národnými organizáciami s využitím rôznych národných a medzinárodných databáz,
* príprava podkladov pre rozhodovanie o cieľoch pre jednotlivé organizačné útvary Ministerstva zdravotníctva SR,
* realizácia analytickej činnosti podľa aktuálnej potreby Ministerstva zdravotníctva SR,
* hodnotenie dosahovania strategických priorít v oblasti zdravotníctva.

**Požiadavky na uchádzača:**

* vysokoškolského vzdelania 2. stupňa so zameraním na ekonómiu, manažment alebo finančnú matematiku,
* záujem o zdravotníctvo,
* systémové myslenie
* komunikatívnosť a proaktívnosť.

**Ďalšie činnosti:**

* zabezpečovanie monitoringu a analýz celonárodných a celospoločenských programov v oblasti vedy a výskumu zdravotníctva,
* spolupráca s jednotlivými komisiami a poradnými orgánmi ministerstva, Národným centrom zdravotníckych informácií, Štatistickým úradom SR, Ministerstvom financií SR, zdravotnými poisťovňami a stavovskými organizáciami pri riešení rôznych požiadaviek.
* **Ministerstvo životného prostredia SR – odbor odpadového hospodárstva (1 pozícia):**

**Náplň práce:**

* agenda súvisiaca s evidenciou odpadov,
* agenda súvisiaca s nakladaním so starými vozidlami, použitými batériami a akumulátormi a odpadovými pneumatikami,
* príprava vykonávacích predpisov v oblasti odpadového hospodárstva,
* participácia v ostatných oblastiach spadajúcich pod odbor odpadového hospodárstva.

**Požiadavky na uchádzača:**

* vzdelanie prírodovedného, technického, poľnohospodárskeho smeru,
* zameranie na oblasť odpadového hospodárstva, environmentalistiky, prípadne ochrany životného prostredia,
* prehľad v oblasti životného prostredia, nakladania s odpadmi, predchádzania vzniku odpadov, environmentálnej výchovy,
* znalosť základných právnych predpisov v oblasti životného prostredia a odpadového hospodárstva.
* **Úrad vlády SR (5 pozícií):**
1. **Špecializácia štipendistu – Inštitút pre stratégie a analýzy (2 pozície)**

Vzdelanie: vysokoškolské vzdelanie 3. stupňa, prípadne 2. stupňa.

Študijný odbor: ekonómia a ekonometria.

Špecifikácia pozície: podľa zákona č. 55/2017 Z. z. o štátnej službe v platnom znení.

* zameranie na empirickú a teoretickú analýzu v oblastiach ekonomického rozvoja, regionálneho hospodárstva, inštitucionálnej ekonómie a/alebo ekonómie trhu práce,
* pokročilé znalosti ekonómie a ekonometrie,
* nezávislé a inovatívne analytické myslenie,
* dobré sociálne a komunikačné schopnosti,
* schopnosť aktívne komunikovať v anglickom jazyku,
* skúsenosť s kvantitatívnym výskumom (preukázaná diplomovou/dizertačnou prácou a/alebo publikáciami) výhodou.
1. **Špecializácia štipendistu – sekretariát splnomocnenca** **vlády SR pre podporu najmenej rozvinutých okresov (1 pozícia)**

Vzdelanie: vysokoškolské vzdelanie 2. stupňa.

Študijný odbor: humanitné a ekonomické odbory.

Špecifikácia pozície:

* podľa zákona č. 55/2017 Z. z. o štátnej službe v platnom znení,
* schopnosť rýchlo sa orientovať v novej problematike, schopnosť logicky analyzovať dáta a spojitosti medzi nimi, skúsenosti z problematiky vzdelávania, sociálnej inklúzie, zvyšovania zamestnanosti, rozvoja hospodárstva či regionálneho rozvoja výhodou, flexibilita, komunikatívnosť, schopnosť samostatne pracovať, práca má zvýšené nároky na cestovanie po celom Slovensku,
* práca na reportoch existujúceho stavu pre vybrané regióny Slovenskej republiky, hľadanie a návrh rámcových riešení a koncepcií ich rozvoja, práca v tíme s expertmi v danej téme, práca v teréne s lokálnymi aktérmi a stakeholdermi.
1. **Špecializácia štipendistu – sekcia ekonomiky a technickej správy, ekonomický odbor, oddelenie projektovej podpory (1 pozícia)**

Vzdelanie: vysokoškolské vzdelanie 2. stupňa.

Študijný odbor: ekonómia a manažment (finančný manažment, ekonomika a manažment podniku, ľudské zdroje a personálny manažment, kvantitatívne metódy v ekonómii a pod.), matematika a štatistika (numerická analýza a vedecko-technické výpočty, pravdepodobnosť a matematická štatistika, štatistika, matematická analýza apod.), empirická a teoretická analýza v oblastiach ekonomického rozvoja, regionálneho hospodárstva, inštitucionálnej ekonómie a ekonómie trhu práce.

Špecifikácia pozície:

* podľa zákona č. 55/2017 Z. z. o štátnej službe v platnom znení,
* štipendista by pracoval s údajmi týkajúcimi sa programov Podpora rozvoja športu na rok 2018, Rezerva predsedu vlády SR, Podpora regionálneho rozvoja, kde by spracovával údaje a dáta v tabuľkách a pripravoval by podklady resp. výstupy týkajúce sa podporených a nepodporených projektov, vytváral by štatistiky v závislosti od potreby (či už podľa rozdelenia dotácií v jednotlivých krajoch alebo menej rozvinutých okresoch a pod.). Jeho činnosť by bola zameraná aj na vytváranie štatistík v rôznych programoch úradu vlády, ako aj na iné aktivity ako napr. zabezpečenie analytických a rozborových štúdií.
1. **Špecializácia štipendistu – sekcia ekonomiky a technickej správy, ekonomický odbor, oddelenie projektovej podpory (1 pozícia)**

Vzdelanie: vysokoškolské vzdelanie 2. stupňa.

Študijný odbor: právo.

Špecifikácia pozície:

* podľa zákona č. 55/2017 Z. z. o štátnej službe v platnom znení,
* štipendista by pracoval s údajmi týkajúcimi sa programov Podpora rozvoja športu na rok 2018, Rezerva predsedu vlády SR, Podpora regionálneho rozvoja. Jeho činnosť by bola zameraná predovšetkým na monitoring legislatívnych a nelegislatívnych dokumentov priamo či okrajovo týkajúcich sa predmetných oblastí podpory zo strany ÚV SR, identifikáciu a sledovanie zmien legislatívy v oblastiach podpory zo strany Úradu vlády SR, spoluprácu pri tvorbe a kontrole zmlúv a pod.